Foto’s: Eet saam met die visse in dié onderwaterrestaurantUnder, Europa se eerste en die wêreld se grootste onderwaterrestaurant (Foto: Snohetta.com) Under, Europa se eerste en die wêreld se grootste onderwaterrestaurant het sy deure Woensdag in Lindesnes in Noorweë oopgemaak. Dié restaurant is vyf meter onder die water aan Noorweë se suidkus gebou en besoekers kan binne-in die eetplek die seelewe agter glas dophou. Dié restaurant is ontwerp om te lyk soos rotsvorming wat bó die wateroppervlak uitsteek. Under is 34 meter lank en die growwe buitewande is ontwerp om mettertyd as ŉ rif te dien vir klipmossels en kelp. “Ons wil toeriste van oral ter wêreld lok. Dit is ons doel. Een van ons hoofkriteria is dat besoekers iets waarlik unieks in die see kan ervaar,” het Gaute Ubostad, een van die stigters van dié restaurant aldus Deutsche Welle gesê. Die Noorweegse argitekfirma Snoehetta het dié interessante gebou ontwerp. Dié argitekte het ook die operahuis in Oslo en die 9/11-gedenkmuseum in New York ontwerp. Under het ŉ groot venster aan die een kant van die restaurant waar besoekers die seelewe kan geniet saam met hul kos. Vis soos kabeljou asook ander seediere soos krap, kreef en doringhaai kan deur die venster gesien word. “Die groot venster vertoon die seelewe nie soos in ŉ akwarium nie, maar as die ware jakob,” sê die argitek Kjetil Treadal Thorsen. Kunsmatige ligte sal gebruik word om die visse en hul prooi na die venster van Under te lok. Hoofsjef Nicolai Ellitsgaard Pedersen sal onder meer vis, seevoëls en wilde skape wat naby aan dié restaurant wei gebruik in geregte op die spyskaart. Indien jy dié restaurant wil besoek moet jy vinnig spring want daar is ŉ waglys tot Oktober, met meer as 7 000 mense wat reeds besprekings vir ŉ maaltyd by Under gemaak. Dié ervaring is egter nie al te goedkoop nie – ŉ maaltyd in dié unieke restaurant kan jou tot R6 000 uit die sak jaag.